b'\n_START_ARTICLE_\nGary McKinnon\n_START_SECTION_\nZgodnje \xc5\xbeivljenje\n_START_PARAGRAPH_\nKo je bil star 6 let sta se, zaradi lo\xc4\x8ditve njegovih star\xc5\xa1ev, skupaj z materjo Janis Sharp preselila v London. Gary je dobil svoj prvi ra\xc4\x8dunalnik pri \xc5\xa1tirinajstih letih in se \xc5\xbee takrat za\xc4\x8del ukvarjati z razvijanjem programske opreme. Tri leta kasneje je pustil \xc5\xa1olo in postal frizer, vendar so ga v zgodnjih 90-ih prijatelji prepri\xc4\x8dali, da se specializira na podro\xc4\x8dju ra\xc4\x8dunalni\xc5\xa1tva. Po uspe\xc5\xa1no dokon\xc4\x8danem te\xc4\x8daju specializacije je za\xc4\x8del opravljati pogodbena dela, kot sistemski administrator. Poleg ra\xc4\x8dunalnikov pa so bili njegova velika strast tudi NLP-ji. Zaradi filma WarGames iz leta 1983 je za\xc4\x8del iskati dokaze o obstoju le-teh. Strast se je kmalu sprevrgla v obsedenost in McKinnon se je pridru\xc5\xbeil internetni skupini, imenovani The Disclosure Project. Odlo\xc4\x8dil se je, da bo svoje ra\xc4\x8dunalni\xc5\xa1ko znanje uporabil za vdor v vladne ra\xc4\x8dunalni\xc5\xa1ke sisteme, saj je verjel, da so tam skriti dokazi o obstoju nezemljanov.\n_START_SECTION_\nVdor med letoma 2001 in 2002\n_START_PARAGRAPH_\nIz stanovanja, ki je pripadalo teti njegove punce v Londonu, je med letoma 2001 in 2002 vdrl v 97 ameri\xc5\xa1kih voja\xc5\xa1kih ra\xc4\x8dunalnikov v Pentagonu in NASI. Pod vzdevkom Solo je povzro\xc4\x8dil \xc5\xa1kodo, ki je bila kasneje ocenjena na 800.000 ameri\xc5\xa1kih dolarjev. Preko programa Landsearch je pridobil dostop do najbolj tajnih dokumentov in si s tem omogo\xc4\x8dil dostop do ostalih shranjenih datotek na vseh napravah. Po 11. septembru 2001 je onesposobil pomembne sisteme in izbrisal popise oro\xc5\xbeja. S tem je povzro\xc4\x8dil nedelovanje 300 ra\xc4\x8dunalnikov v omre\xc5\xbeju in zaustavil dostavo streliva ameri\xc5\xa1ki vojski. Obto\xc5\xbeen je bil tudi kopiranja datotek, uporabni\xc5\xa1kih ra\xc4\x8dunov in gesel. Kot glavni razlog za te vdore je navedel svojo radovednost, \xc5\xbeeljo po razkritju podatkov o vesoljskih ladjah. McKinnona so ujeli leta 2002 pri poskusu prenosa zrnate \xc4\x8drno-bele slike, za katero je verjel, da prikazuje vesoljsko ladjo. Policija ga je zlahka izsledila, saj je za vdor uporabil svoj elektronski naslov. 19. marca 2002 je bil aretiran in novembra se je za\xc4\x8delo sojenje. Dejanja ni nikoli zanikal, \xc5\xa1e poudaril je, da je prav zastra\xc5\xa1ujo\xc4\x8de, kako slabo je poskrbljeno za varnost na dr\xc5\xbeavnem nivoju. \xc5\xa0e ve\xc4\x8d, ob vdoru je na namizjih pu\xc5\xa1\xc4\x8dal sporo\xc4\x8dilo: \xc2\xbbYour security is really crap\xc2\xab\xc2\xa0(Va\xc5\xa1a varnost je res zani\xc4\x8d). Medtem ko je preiskoval visoko zmogljive ra\xc4\x8dunalni\xc5\xa1ke sisteme, je njegovo \xc5\xbeivljenje propadlo. Izgubil je slu\xc5\xbebo, dru\xc5\xbeino in kljub temu, da so mu prijatelji svetovali naj preneha z vdiranjem, tega ni storil. Njegovo vedenje je kazalo vse znake Aspergerjevega sindroma. To obliko avtizma so mu diagnosticirali leta 2008 in je bila ob sojenju izpostavljena kot olaj\xc5\xa1evalna okoli\xc5\xa1\xc4\x8dina.\n_START_SECTION_\nSodni proces\n_START_PARAGRAPH_\nPo aretaciji je bilo splo\xc5\xa1no mi\xc5\xa1ljenje, da bo sojenje potekalo v Angliji. Pri\xc4\x8dakovana kazen je bila tri do \xc5\xa1tiri leta, vendar pa so postopki trajali kar 10 let. V tem \xc4\x8dasu se je obto\xc5\xbeeni Gary McKinnon prito\xc5\xbeil na House of Lords in na Evropsko sodi\xc5\xa1\xc4\x8de za \xc4\x8dlovekove pravice, a obakrat neuspe\xc5\xa1no. Ena glavnih to\xc4\x8dk nesoglasja je bila v tem, ali se primer zaklju\xc4\x8di v Zdru\xc5\xbeenih dr\xc5\xbeavah Amerike, ali naj sojenje poteka v Zdru\xc5\xbeenem kraljestvu. McKinnon je bil prepri\xc4\x8dan, da v ZDA ne bo dele\xc5\xbeen pravi\xc4\x8dnega sojenja. Primer je bil v rokah Therese May, ki se je na podlagi njegovega zdravstvenega stanja oktobra 2010 odlo\xc4\x8dila, da primer ne bo izro\xc4\x8den naprej. Po desetih letih je bila kon\xc4\x8dna odlo\xc4\x8ditev sprejeta v prid McKinnonu\n_START_SECTION_\nPodporne skupine\n_START_PARAGRAPH_\nKo je za McKinnonov primer izvedela javnost, je marsikdo izrazil mnenje o nedol\xc5\xbenosti obto\xc5\xbeenega, ker so dejali, da je njegovo dejanje posledica njegove bolezni in ne bi smelo biti obravnavano kot kaznivo dejanje. Posledi\xc4\x8dno je nastalo veliko skupin, ki so podpirale McKinnona in vztrajale pri njegovi oprostitvi. Leta 2008 je bil na\xc4\x8drtovan dobrodelni koncert, katerega glavna pobuda je bila, da se sojenje izvede v Zdru\xc5\xbeenem kraljestvu. Za nastop na koncertu se je javilo veliko slavnih glasbenikov, kot so Sting, Marillion, Trudie Styler, David Gilmour, Graham Nash in \xc5\xa1tevilni drugi._NEWLINE_Podjetnik Luke Heron se je celo javil, da bo v primeru izro\xc4\x8ditve ZDA poravnal vse stro\xc5\xa1ke sojenja. Tudi mnogi mediji so izrazili svojo podporo, med njimi Daily Mail, in izvedli kampanjo proti McKinnonovi izro\xc4\x8ditvi._NEWLINE_Obto\xc5\xbeen\xc4\x8deva mati, Janis Sharp je o primeru celo napisala knjigo z naslovom Saving Gary McKinnon: A mother\xc2\xb4s story. V namen ozave\xc5\xa1\xc4\x8danja o primeru je bila avgusta 2009 izdana tudi pesem \xc2\xbbChicago - Change the World\xc2\xab\xc2\xa0avtorja Davida Gilmourja. Po zaklju\xc4\x8deni desetletni sagi primera McKinnon, danes Gary ponuja osebne in cenovno dostopne storitve na podro\xc4\x8dju optimizacije spletnih strani preko strani SmallSEO.co.uk.'